projecte-aina/catalan_government_crawling huggingface dataset:
L'Arxiu Nacional de Catalunya engega una campanya que pretén localitzar titulars de documents confiscats arran de la Guerra Civil espanyola
Maria Calvet i Anglada, besnéta d'Antoni Rovira i Virgili, rep del conseller de Cultura la documentació que li fou incautada al seu besavi.
El desembre de 2014 el Govern espanyol va lliurar a la Generalitat l'últim grup d'arxius i documents procedents de confiscacions dutes a terme a particulars i entitats a Catalunya durant la Guerra Civil, que havien estat conservats fins aleshores al Centro Documental de la Memoria Histórica (Salamanca).
La LLEI 21/2005, de 17 de novembre, de restitució a la Generalitat de Catalunya dels documents con­fiscats amb motiu de la Guerra Civil custodiats a l'Arxiu General de la Guerra Civil Espanyola i de creació del Centre Documental de la Memòria Històrica.
(«BOE» 276, de 18-11-2005.), preveu la restitució d'aquests arxius i documents, per raó de reparació moral i de justícia, als descendents legítims de les víctimes d'aquestes confiscacions, i alhora encarrega a la Generalitat de Catalunya la gestió d'aquest procediment.
Per això des del mes de gener d'enguany, el Departament de Cultura, a través de l'Arxiu Nacional de Catalunya, treballa en la localització i identificació d'aquests descendents a fi de poder fer efectiva la restitució documental.
Fins ara en un centenar i escaig de casos no ha estat possible aquesta localització i identificació.
És per això que el Departament de Cultura d'aquí a pocs dies donarà a conèixer en un comunicat oficial a la premsa escrita la llista de persones encara no localitzades que foren objecte de confiscacions i de les quals s'ha conservat documentació.
Si creieu que en podeu ser hereu legítim o que ens podeu ajudar en la seva localització us demanem que us poseu en contacte amb l'Arxiu Nacional de Catalunya trucant al telèfon 93 589 77 88 o a través del correu electrònic [EMAIL].
Consulteu a continuació la llista de noms de persones encara no localitzades (si cliqueu l'enllaç podeu veure més dades, que anirem actualitzant a mesura que tinguem nova informació).
Veureu també a la llista aquells dels qui ja tenim constància dels seus hereus com a resultat d'aquesta campanya ( √ ).
Podeu buscar per poblacions les persones a les quals varen confiscar documents
Si creieu que podeu ser hereu legítim o que ens podeu ajudar en la seva localització truqueu-nos
L'Arxiu Nacional de Catalunya participa a la col·lecció fotogràfica online més important d'Europa
És un projecte multilingüe i transnacional de gran magnitud que reuneix en un portal online més de 500.000 fotografies procedents de les col·leccions fotogràfiques més prestigioses d'arxius, biblioteques i museus de la Unió Europea.
El portal ofereix una selecció d'obres mestres produïdes durant 100 anys de fotografia (1839-1939), proporcionant-ne la descripció i la seva corresponent digitalització.
Aporta, a més, nombrosos recursos per a investigadors i promotors culturals, així com l'accés directe a col·leccions i exposicions virtuals.
El projecte està coordinat per l'Institute for Cultural Stuudies de Lovaina i és el resultat de la creació d'un consorci integrat per 19 institucions públiques i privades de 13 Estats membres de la Unió Europea.
Europeana Photography està adscrita a la plataforma Europeana, la biblioteca digital d'Europa.
- Posar el patrimoni fotogràfic a disposició dels usuaris allà on siguin, sempre que ho desitgin.
- Donar suport al sector del patrimoni cultural i científic a través de la transferència de coneixements, la innovació i la promoció.
- Construir una font de confiança per als continguts del patrimoni cultural europeu.
- Crear noves vies de participació perquè els usuaris interactuïn amb el patrimoni fotogràfic.
Tots els participants han adquirit el compromís de seguir un procés de digitalització d'obra segons uns estàndards de qualitat.
Cadascuna de les obres, a més, compta amb la seva corresponent fitxa catalogràfica amb dades també estàndards, traduïdes als diferents idiomes oficials de totes les institucions implicades.
El Departament de Cultura de la Generalitat de Catalunya participa com a proveïdor de més de 65.000 imatges pertanyents a les col·leccions de les seves institucions nacionals (ANC, MNAC i MAC), de les quals més de 63.000 procedeixen de l'Arxiu Nacional de Catalunya.
L'Arxiu Nacional de Catalunya ha aplegat en els darrers anys un important nombre de fons fotogràfics de gran prestigi i rellevància en el marc del patrimoni fotogràfic català.
Dins d'aquest conjunt, s'han seleccionat les fotografies que per temàtica, cronologia, qualitat i representativitat poden formar part del projecte EUROPEANA.
Totes les fotografies de l'Arxiu Nacional de Catalunya accessibles des del portal Europeana Photography estan contextualitzades i contenen l'enllaç a la seva corresponent fitxa de descripció del cercador Arxius En Línia.
Durant tres setmanes l'arxivera Thelma Cordón, cap de l'Àrea de Processos Arxivístics de l'Arxiu Històric de la Policia Nacional de Guatemala, realitza una estada a l'Arxiu Nacional de Catalunya.
Es dóna així continuïtat al projecte de cooperació tècnica i al pla de treball que el Departament de Cultura i la Direcció General de Cooperació al Desenvolupament a través de la seva agència tenim establert amb aquell arxiu de Guatemala.
Durant l'estada, Thelma Cordón podrà conèixer de primera mà aspectes del disseny i organització dels processos de treball arxivístic de l'Arxiu Nacional de Catalunya així com també aprofundir en les normes catalanes de descripció d'arxius NODAC/NEDA.
Aquesta visita ens permetrà intercanviar, amb ella, experiències i reflexionar plegats sobre futures línies de treball.
A més a més l'arxivera de Guatemala té previst visitar, durant aquests dies, altres arxius del Sistema arxivístic català, entitats de cooperació arxivística i de preservació de la memòria històrica.
El pla de treball té per objecte impulsar actuacions conjuntes i alhora coordinar les polítiques de cooperació per al desenvolupament auspiciades per la Generalitat de Catalunya.
Tres setmanes de cooperació i intercanvi tècnic
L'Arxiu Nacional hi aporta experiència i assessorament per modernitzar la fototeca oficial
Consisteix en un contracte en el que el ministeri de cultura francès és el soci principal i compte amb la participació de l'Autoritat italiana de regulació del sector de la comunicació (Autorità per la Garanzie nelle Comunicazioni - AGCOM) i el Departament de Cultura de la Generalitat de Catalunya.
La seva durada s'ha fixat en 24 mesos (2018-2020) i està finançat per la Unió Europea per un import d'1,5 milions d'euros.
L'Arxiu Nacional de Catalunya assessorarà al Ministeri de Cultura i la Comunicació marroquí en la gestió i en la digitalització del seu fons fotogràfic.
Aquest fons situat a Rabat, a la pròpia seu del Ministeri, aplega bàsicament els reportatges fotogràfics de les activitats protocol·làries, tant reials com governamentlas, així com dels principals esdeveniments dels darrers cinquanta anys.
El fons està integrat per unes 800.000 imatges analògiques, 56.000 fulls de contacte amb les imatges sobre cartró, unes 2.000 còpies sobre paper i 180.000 imatges digitals.
La nostra participació en l'agermanament es basa en l'experiència que com a centre tenim en la conservació i tractament de nombrosos fons fotogràfics de gran volum, alguns dels quals amb continguts institucionals i protocol·laris molt semblants als del Ministeri de Cultura i la Comunicació del Marroc.
L'Arxiu treballa junt amb la Direction du Portail National et de la Documentation marroquí i la tasca se centrarà bàsicament en aspectes de preservació i conservació, organització del fons, tractament documental, digitalització i difusió.
Més endavant s'abordaran aspectes jurídics sobre drets d'autor i de propietat intel·lectual així com les normatives, bones pràctiques i estàndars internacionals per a la preservació, conservació, descripció i difusió de les imatges fotogràfiques
L'Arxiu Nacional farà pública la llista de les persones afectades l'endemà de la publicació de la llei al DOGC.
El 29 de juny de 2017 el Parlament de Catalunya ha aprovat per unanimitat (129 vots a favor, cap en contra i cap abstenció) la llei de reparació jurídica de les víctimes del franquisme.
La llei declara il·legals "els tribunals de l'Auditoria de Guerra de l'Exèrcit d'Ocupació, anomenada posteriorment Auditoria de la IV Regió Militar, que van actuar a Catalunya a partir de l'abril de 1938 fins al desembre de 1978, per ésser contraris a la llei i vulnerar les més elementals exigències del dret a un judici just.
I, en conseqüència, es dedueix la nul·litat de ple dret, originària o sobrevinguda, de totes les sentències i resolucions de les causes instruïdes i dels consells de guerra dictades per causes polítiques a Catalunya pel règim franquista."
Aquesta llei autoritza l'Arxiu Nacional de Catalunya a fer pública una relació de persones a les quals se'ls va instruir procediments judicials militars durant la Dictadura.
El dia de l'entrada en vigor de la llei -l'endemà de la seva publicació al DOGC- es podrà consultar la llista de les persones afectades al web de l'Arxiu Nacional de Catalunya.
Reparació jurídica de les víctimes del franquisme
L'Arxiu Nacional de Catalunya col·labora amb el Memorial Democràtic per a la recuperació, descripció i difusió dels fons documentals relatius a la Guerra Civil, l'exili i la repressió franquista.
Cartell propagandístic del Partit Obrer d'Unificació Marxista (POUM), 1936.
CAT ANC1-151-N-65/ Col·lecció Pau Mercadé
L'Estatut d'Autonomia de Catalunya estableix que la Generalitat i els altres poders públics de Catalunya han de vetllar pel coneixement i el manteniment de la memòria històrica de Catalunya com a patrimoni col·lectiu.
Amb aquesta finalitat, l'Arxiu Nacional de Catalunya va signar l'any 2014 un conveni de col·laboració amb el Memorial Democràtic per a desenvolupar tasques de recuperació, descripció i difusió dels fons documentals relatius a la Guerra Civil, l'exili i la repressió franquista.
- Tractament d'expedients dels centres penitenciaris de Barcelona i de la documentació sore els camps de refugiats que es conserven a l'Arxiu Nacional de Catalunya.
- Desenvolupament del programa "De l'Ebre als Pirineus: Guerra Civil i primera Postguerra", per a la documentació de testimonis coetanis i la realització d'un inventari dels espais de memòria d'interès històric.
- Participació en programes d'homenatge i desgreuge a totes les víctimes de la lluita per la democràcia i de proclamació dels valors que fonamenten la preservació de la memòria de la lluita contra el franquisme.
Aquest projecte s'emmarca en el Pla Director de Cooperació al Desenvolupament 2015-2018 de la Generalitat de Catalunya.
Amb la signatura del conveni de col·laboració que es va subscriure l'any 2015 amb l'AHPN de Guatemala, l'Agència Catalana de Cooperació al Desenvolupament (ACCD) de la Generalitat de Catalunya i el Departament de Cultura a través de l'Arxiu Nacional.
Aquest projecte té un doble objectiu el d'elaborar un document (textual o electrònic) que pugui servir de base a la difusió i coneixement internacional de la tasca duta a terme per l'AHPN de Guatemala en el terreny de l'arxivística; i, alhora, el d'avalar les bones pràctiques professionals realitzades pels tècnics del mateix centre.
L'Arxiu Nacional de Catalunya treballa conjuntament amb el Consell Nacional de la Joventut de Catalunya (CNJC) i la Direcció General de Joventut (DGJ) per protegir i difondre el patrimoni documental de les entitats juvenils.
Retrat d'un grup d'escoltes i guies en un campament a La Molina, estiu de 1954.
Programa de protecció i salvaguarda del patrimoni documental de les entitats juvenils
El patrimoni documental relacionat amb la història del moviment associatiu juvenil de Catalunya constitueix un ric llegat cultural i històric.
És per això que, l'any 2002, l'Arxiu Nacional de Catalunya signà un conveni amb el Consell Nacional de Joventut de Catalunya (CNJC) i la Secretaria General de Joventut (DGJ) per realitzar una sèrie d'actuacions adreçades a conservar, descriure i difondre els fons documentals, bibliogràfics i hemerogràfics d'interès històric en matèria de joventut.
Protegir, reunir, estudiar i posar a disposició dels ciutadans de forma fàcil, ordenada i assequible el patrimoni documental d'entitats juvenils.
Difondre aquest patrimoni documental i transmetre'l a les generacions futures per tal que es pugui conèixer i estudiar les aportacions dels moviments i entitats juvenils de la història recent de Catalunya.
Promoure entre les entitats juvenils catalanes la formació i informació en matèria d'arxius i documents, per tal de garantir l'adequada conservació, gestió, tractament i consulta pública dels seus arxius.
Incentivar la cessió a l'Arxiu Nacional de Catalunya del patrimoni documental històric de les entitats que ho decideixin.
- Perquè l'Arxiu Nacional de Catalunya es compromet a efectuar-ne el tractament arxivístic i a facilitar-ne el seu accés.
- Perquè una correcta conservació dels arxius afavoreix la gestió administrativa de les entitats i repercuteix en una major eficiència de les seves activitats.
Adreçant-se a l'Arxiu Nacional de Catalunya a través de qualsevol de les seves vies de contacte.
Un tècnic de l'Arxiu Nacional farà una estada d'un mes per realitzar treballs de sistematització i documentació
Aquest mes de setembre l'arxiver Josep Fernández Trabal, cap de l'Àrea de Fons Històrics, farà una estada a l'Arxiu Històric de la Policia Nacional (AHPN) de Guatemala per tal d'executar el conveni de col·laboració que es va subscriure l'any 2015 amb aquest centre arxivístic, l'Agència Catalana de Cooperació al Desenvolupament (ACCD) de la Generalitat de Catalunya i el Departament de Cultura a través de l'Arxiu Nacional.
Aquesta activitat s'emmarca en el Pla Director de Cooperació al Desenvolupament 2015-2018 de la Generalitat de Catalunya.
L'AHPN de Guatemala és un centre d'arxiu públic, vinculat a l'Archivo General de Centroamèrica (Arxiu Nacional de Guatemala), que es va constituir l'any 2009 arran de la troballa, que havia tingut lloc casualment quatre anys abans en un magatzem clandestí de Ciudad de Guatemala, de l'arxiu històric del cos de seguretat nacional.
La institució policial que originà el voluminós arxiu –més de 80 milions de documents– s'havia dissolt l'any 1996 arran dels Acords de Pau que van acabar amb més de tres dècades de conflicte armat intern.
Juga un rol central en el moviment de la lluita per la memòria històrica, la persecució del crim de genocidi i la reparació moral i jurídica de les víctimes de la repressió que l'Estat va desfermar, principalment en les dècades de 1970 i 1980, contra els activistes d'esquerra, els estudiants i les comunitats indígenes del país centreamericà.
El Departament de Cultura, a través de l'Arxiu Nacional, aporta un professional català que, en qualitat d'expert extern, ha de realitzar un treball de sistematització i documentació de la història de l'AHPN de Guatemala, amb el doble objectiu d'elaborar un document (textual o electrònic) que pugui servir de base a la difusió i coneixement internacional de la tasca duta a terme per l'AHPN de Guatemala en el terreny de l'arxivística; i, alhora, el aquest document ha d'avalar les bones pràctiques professionals realitzades pels tècnics del mateix centre.
En aquest projecte hi participen també tècnics de l'ONG Swisspeace, que centraran el seu treball en els aspectes directament relacionats en la defensa dels drets humans.
El cap de l'àrea de Fons històrics realitzarà, durant la seva missió a Guatemala, el treball de camp d'entrevista i recopilació de les dades.
Posteriorment els dos experts, el català i el suís, redactaran els documents finals.
Amb l'objectiu de facilitar la difusió internacional de la tasca de l'AHPN de Guatemala
Fomentar la preservació dels arxius històrics de les empreses catalanes
L'any 2008, amb l'impuls del Govern de Catalunya, neix un acord per fomentar la preservació dels arxius històrics de les empreses catalanes.
La iniciativa compta amb el suport actiu de l'empresariat català, així com d'experts i acadèmics en la matèria.
Són aquells arxius que contenen els documents produïts per les organitzacions mercantils privades en l'exercici de les activitats econòmiques que els són pròpies.
Tipològicament poden ser documents escrits, documents d'imatge fixa i mòbil, gràfics o bé sonors.
A més dels arxius produïts per les mateixes empreses, resulten també fonamentals per al coneixement de la història econòmica del nostre país, els documents de propietaris, empresaris i professionals individuals.
La dimensió històrica d'una organització és un bé patrimonial al qual l'empresa no pot renunciar i que, ben gestionat, pot esdevenir un actiu de valor considerable.
Resulta imprescindible mantenir els arxius com a una unitat i evitar la dispersió entre les diferents oficines i dependències: l'arxiu depèn directament de la Direcció de l'empresa.
L'arxiu històric de l'empresa, format per la documentació d'antiguitat superior als trenta anys, cal que es trobi vinculat a un sistema de gestió documental que ordeni i reguli la producció dels documents, els circuits d'aquests a l'interior de l'empresa, l'avaluació i tria i la seva transferència a l'arxiu històric.
- Un estatge en condicions adequades.
- Unes condicions ambientals ajustades que evitin els agents que degraden els documents.
- Disposar d'un inventari que faciliti la cerca dels documents.
El manteniment d'un arxiu en condicions, requereix la dedicació de personal tècnicament qualificat.
L'ingrés d'un arxiu empresarial en un centre d'arxiu públic comporta importants avantatges, en especial, per a la conservació de la memòria corporativa:
- Assegura la conservació física dels documents en les millors condicions ambientals.
- Els protegeix amb sistemes de seguretat precisos que els preserven d'una agressió externa.
- Els dota dels sistemes d'ordenació i descripció adequats que permeten l'accés més ràpid a la informació que contenen els seus documents.
Els centres d'arxiu catalans treballen d'acord amb les Normes ISO i ISAD(G), és a dir, amb estàndards internacionals de descripció.
- Delega les obligacions legals que tenen els titulars pel que fa a facilitar l'accés i la consulta dels fons documentals als investigadors.
- Possibilita un millor coneixement de la pròpia història de l'organització.
- La revalorització d'un arxiu ordenat com a important actiu material i immaterial per a la pròpia empresa.
Enric Prat de la Riba amb els presidents i diputats de les quatre diputacions catalanes a l'assemblea de constitució d'un projecte de Mancomunitat.
Projecte de digitalització i difusió del Fons Enric Prat de la Riba
Des de l'any 2015, l'Arxiu Nacional de Catalunya col·labora amb la Diputació de Barcelona per a commemorar l'obra de la Mancomunitat de Catalunya, les aportacions de la qual van suposar un gran progrés social, econòmic i nacional pel país i la seva gent.
- Conservar i promoure el coneixement d'arxius públics i privats de l'època de la Mancomunitat.
- Digitalitzar amb alts estàndard de qualitat el fons del primer president de la Mancomunitat, Enric Prat de la Riba, conservat a l'Arxiu Nacional de Catalunya.
- Facilitar la consulta pública del Fons Enric Prat de la Riba mitjançant la integració de la seva digitalització al cercador Arxius En Línia.
El professorat pot sol·licitar assessorament presencial o telemàtic del Servei Didàctic, tant per conèixer l'organització i els serveis que ofereix l'Arxiu, com per la preparació dels seus propis materials didàctics, activitats de grup o per a la recerca individual de l'alumne amb fonts documentals.
També, en col·laboració amb el CESIRE del Departament d'Ensenyament, s'ofereixen activitats de formació al professorat relacionades amb aplicacions didàctiques a les fonts d'arxiu.
Cal concertar la cita trucant al tel. 93 554 52 39, o bé adreçant un correu electrònic a [EMAIL].
És necessari presentar el DNI a la recepció del centre per poder accedir a les instal·lacions
El servei didàctic proporciona assessorament als alumnes que realitzen el treball de recerca amb fonts de l'arxiu, adjudant-los tant en el plantejament metodològic de la investigació, com en la cerca i la interpretació de les fonts.
Per tal de facilitar la coordinació amb el professorat i l'avaluació de tot el procés, el servei didàctic lliura un informe detallat de seguiment si, d'acord amb l'alumne, el professorat el sol·licita.
Podeu sol·licitar atenció individualitzada per a la realització dels vostres treballs escolars si curseu un nivell igual o superior a tercer d'ESO.
Cal concertar la cita trucant al tel. 93 554 52 39, o bé adreçant un correu electrònic a [EMAIL].
És necessari presentar el DNI a la recepció del centre per poder accedir a les instal·lacions
L'Arxiu Nacional de Catalunya pot rebre donacions de fons documentals de persones físiques i jurídiques.
Qualsevol persona, família, entitat o empresa que posseeixi legalment un document, fons o col·lecció que sigui d'interès com a patrimoni documental de Catalunya.
Per iniciar el procés de donació cal adreçar un escrit a la direcció de l'Arxiu Nacional de Catalunya amb una breu descripció del fons, mitjançant el correu electrònic [EMAIL] o l'adreça de correu postal: c/Jaume I, 33-51, 08195 Sant Cugat del Vallès.
L'Arxiu Nacional es compromet a donar resposta a la petició un cop valorada la idoneïtat de l'ingrés del fons.
Perquè en garantirà la seva correcta conservació, hi aplicarà processos de restauració si s'escau, en farà el tractament arxivístic i vetllarà per la seva difusió posant-lo a l'abast dels ciutadans.
Administrem, salvaguardem i preservem els arxius i registres del Govern i de l'Administració pública de Catalunya, així com dels d'individus, organitzacions i entitats catalanes.
Garantim l'accés públic a la documentació
Afavorim la consolidació d'una societat lliure, oberta i democràtica en assegurar als ciutadans i a la pròpia Administració l'accés als documents, uns instruments essencials que garanteixen els drets dels ciutadans i el control de les actuacions dels poders públics.
Facilitem la comprensió històrica de la nostra identitat nacional i donem suport a la vida cultural i intel·lectual dels catalans.
Amb aquest finalitat difonem i posem en valor el patrimoni que custodiem i establim també els acords pertinents amb altres institucions per a fomentar el tractament tècnic de la documentació, la seva comunicació i el seu coneixement.